Jeff Horn speel met die leeu se stert | Netwerk24
Jeff Horn speel met die leeu se stert
Deur Michael Green 25 Augustus 2020 16:17
Jeff Horn (links) se oogbanke sal Woensdag deur Tim Tszyu (regs) in Townsville getoets word. Foto: Getty Images
Jeff Horn speel Woensdag met die leeu se stert wanneer hy in Townsville in die Australiese staat Queensland teen Tim Tszyu boks.
Horn (32) was skaars drie jaar gelede omtrent 'n Australiese volksheld toe hy vir Manny Pacquiao verrassend as weltergewigkampioen van die Wêreldboksorganisasie onttroon het.
Hy het sy titel een keer suksesvol verdedig en toe 'n liederlike pak slae by die Amerikaner Terence Crawford gekry.
Hy het daarna met Anthony Mundine afgereken en in Augustus verlede jaar teen Michael Zerafa verloor.
In Desember het hy, ná 'n bloedige stryd, sy nederlaag teen Zerafa gewreek toe hy hom met punte verslaan het.
Jeff Horn se grootste oomblik in die bokskryt was toe hy Manny Pacquiao in 2017 in Brisbane verrassend verslaan het. Foto: Getty Images
Horn is steeds 'n gewilde vegter in Australië, maar daar is altyd die moontlikheid dat sy oogbanke weer aan die bloei kan gaan soos in soveel van sy vorige gevegte.
Die 25-jarige Tszyu is nog onoorwonne ná 15 gevegte in die beroepskryt.
Hy is dalk nog 'n bietjie onervare om teen iemand soos Horn te boks, maar hy kan beslis verras, want hy spog met 11 uitklophoue agter sy naam.
"Die enigste rede waarom ons teen mekaar boks, is omdat jou van Tszyu is," het Horn sy teenstander hierdie week gekoggel.
Tszyu se pa, Kostya, word as een van die beste boksers beskou wat Australië nóg opgelewer het.
Tszyu junior steur hom nie aan Horn se praatjies nie en het aan ESPN gesê hy sal tevrede wees om "net die helfte" van wat sy pa bereik het, reg te kry.
Woensdag se geveg in die Country Bank-stadion in Townsville mag deur 16 000 toeskouers bygewoon word.